20041022
Решение на Комисията
от 22 октомври 2004 година
за одобряване от името на Европейската общност на измененията в приложение V към Споразумението между Европейската общност и Нова Зеландия относно санитарните мерки, приложими към търговията с живи животни и животински продукти
(нотифицирано под номер C(2004) 4022)
(текст от значение за ЕИП)
(2004/751/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейска общност,
като взе предвид Решение 97/132/ЕО на Съвета от 17 декември 1996 г. относно сключването на Споразумение между Европейската общност и Нова Зеландия относно санитарните мерки, приложими към търговията с живи животни и животински продукти [1], и по-специално член 3, параграф 3 от него,
като има предвид, че:
(1) Решение 2002/957/ЕО на Съвета от 28 ноември 2002 г. относно сключването на Споразумение под формата на размяна на писма относно изменение на приложенията към Споразумението между Европейската общност и Нова Зеландия относно санитарните мерки, приложими към търговията с живи животни и животински продукти [2], предвижда възможността за признаване на еквивалентност на сертификационните системи на Нова Зеландия за прясно месо и продукти на основата на месо, и за други животински продукти.
(2) Съвместният управителен комитет по споразумението, създаден по силата на член 16 от споразумението ("комитетът"), по време на заседанието си на 1 и 2 юни 2004 г. е издал препоръка, свързана с определянето на равностойността на санитарните изисквания за говеждите ембриони, пернатия дивеч, живите двучерупчести мекотели за консумация от човека, меда и вълната. Комитетът също така е препоръчал определяне на еквивалентност на сертификационните системи за рибните продукти и е издал препоръки, свързани с общия формат на приложение V.
(3) В резултат на тези препоръки е необходимо да бъде изменено приложение V към споразумението.
(4) Тези изменения следва да бъдат одобрени от името на Общността.
(5) Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
РЕШИ:
Член 1
В изпълнение на препоръките, направени от Съвместния управителен комитет, създаден по силата на член 16 от Споразумението между Европейската общност и Нова Зеландия относно санитарните мерки, приложими към търговията с живи животни и животински продукти, одобрява измененията в приложение V към това споразумение.
Текстът на размяната на писма, съставляваща договореност с Нова Зеландия, включително измененията в приложение V към споразумението, е приложен към настоящото решение.
Член 2
Упълномощава генералния директор за здраве и защита на потребителите да подпише Споразумението под формата на размяна на писма от името на Общността.
Член 3
Настоящото решение се прилага от първия ден на месеца, следващ месеца, в който Нова Зеландия уведоми писмено Комисията за приключване на своите вътрешни процедури за одобряване на измененията, посочени в член 1.
Комисията съобщава незабавно на Съвета и на държавите-членки за уведомлението по първи параграф.
Член 4
Адресати на настоящото решение са държавите-членки.
Съставено в Брюксел на 22 октомври 2004 година.